Forkanningin liðug Forkanningin av orkuskipan í Nólsoy, sum Jarðfeingi, SEV, StatoilHydro og Enercon hava gjørt, er nú liðug. Endamálið var at kanna møguligar loysnir at skapa eina óhefta orkuskipan til oynna, ið kundi veita el og varma, grundað á varandi orku. Eisini skuldi metast um, í hvønn mun kannaðu skipanirnar vóru fíggjarliga burðardyggar. Frágreiðing um úrslitini frá forkanningini er nú skrivað, og um verkætlanin skal halda áfram, er neyðugt at stovna eitt felag, ið kann samráðast við myndugleikar og veitarar um neyðug loyvi og avtalur og finna ein hóskandi fíggjarligan leist. Útlendsku feløgini, ið hava luttikið í forkanningini, eru til reiðar at lata neyðugu tøknina til verkætlanina; men næsta stigið, sum er at stovna eitt felag, ið kann realisera verkætlanina, eigur at koma frá føroyskum kreftum. Tey, ið hava áhuga, kunnu fáa samlaðu frágreiðingina við at venda sær til Jarðfeingi. Ein stutt útgáva fæst við at trýsta á leinkjuna niðanfyri.